
Da̱k Jɛ-ru-tha-lɛm
1
Riɛk akɛ Ä-ri-yel, Ä-ri-yel,
wec ëë ci Dee-bid
pua̱t thi̱n!
Matni ruɔ̱n kä ruɔ̱n,
kä ɛ mi̱th ti̱mä te thi̱n.
2
Kä ŋotdɛ bä Ä-ri-yel go̱l,
ɛ bi te ni pa̱r kɛnɛ
jiath lɔaac thi̱n,
bɛ ce̱tnikɛ yi̱k wäŋä
mucni kä ɣä.
3
Ɣän bä ji̱ mak kɛ rɛm mi go̱l ji̱,
kä bä ji̱ go̱l kɛ biɛɛni,
bä ji̱ göl piny kɛ lätkä.
4
Kä bi ruac ni piny muɔ̱ɔ̱n
ce̱tnikɛ jɔak,
bi ruacdu ben ni rɛy tuɔ̱ɔ̱r,
bi jɔwdu päl ni piny muɔ̱ɔ̱n
ce̱tnikɛ jɔw jɔkä,
ni rɛy tuɔ̱ɔ̱r bi ruacdu
ben thi̱n.
5
Duundɛ ɣöö bi ji̱ tɛ̈ru diaal
ce̱tnikɛ tur,
kä bɛ nɛy tin thil pälikä
lɔk ce̱tnikɛ ko̱m.
Ɛ kueckɛ bɛ kɛ pärikä,
6
bi Kuoth Nhial in
la Ruey Ɣɔaa yɛ gui̱l,
bɛ yɛ gui̱l kɛ ma̱a̱r kɛnɛ
lath piɛny kɛ rɔal
mi di̱i̱t,
bɛ yɛ gui̱l kɛ ruɔth
kɛnɛ thul,
kɛ mac mi pɛt ŋɔak.
7
Kä döör diaal tëë nyiëëny
kɛ Ä-ri-yel,
kɛn döör diaal tëë
nyiëëny kɛ jɛ,
kɛ ti̱eckɛ tin bum
tëë gölkɛ jɛ,
bikɛ ce̱tnikɛ läk kɛnɛ
nyuuth wa̱r.
8
Ce̱tnikɛ min la ram mi
näk buɔthɛ,
läk a läkikä i̱ mi̱thɛ,
kä bi buɔthdɛ ŋot
ni thi̱n mi cɛ keer,
kiɛ min la ram mi näk rɛw ɛ
läk a läkikä
ce̱tkɛ mi cɛ maath kɛ pi̱w,
kä bɛ keer ɛ ŋotdɛ
näk rɛw ɛ,
ɛ jɛn ta̱a̱ in bi tekɛ
döör diaal,
tin nyiëëny kɛ Päm Dha-yɔn.
9
Jakni rɔ kä dɔ̱a̱r bi cua̱ dɔ̱a̱r,
kä jakni rɔ kä cɔr
bi cu cɔr!
Lätni ce̱tkɛ yɔ̱ŋ kɔŋä
kä /ciɛ kɔaŋ,
jakni rɔ kä yɔ̱ŋ mi
/ci mɔ a yɔ̱ŋ kɔŋä!
10
Kɛ ɣöö ci Kuoth Nhial
yɛ wuɔ̱c yiëë ni̱en
mi di̱i̱t,
kä cɛ wäŋ göökni kum,
kä cɛ cär ti̱tni kum.
11
Nyuuth kä ti̱ti̱ diaal kä yɛ ce̱tkɛ nikɛ rieet buɔk mi ca riy kä ca gäk. Mi ca ka̱m ram mi dëë jɛ kuɛn, mi ca jiök i̱, “Kuɛn nɛmɛ,” derɛ wee i̱, “/Cä jɛ bi luäŋ kɛ kuën, kɛ ɣöö tëë gääkä.” 
12
Kä mi ca bok ka̱m ram mi /ci jɛ dëë kuɛn, mi ca jɛ jiök i̱, “Kuɛn nɛmɛ,” la wëë i̱, “/Cä jɛ bi luäŋ kɛ kuën.”
13
Cu Kuoth Nhial wee i̱,
“Nɛy ɛ ti thia̱kɛ
kɛ ɣä kɛ thukiɛn,
kä luɔ̱thkɛ ɣä kɛ lëëpkiɛn,
kä nɔ̱a̱n lo̱ckiɛn ɛlɔ̱ŋ kɛ ɣä,
kä paliɛn kɛ ɣä ɛ nyuuth nath
ti ŋi̱eeckɛ kɛ kɛɛt,
14
Kɛ kui̱c ɛmɔ bä kɛn nɛy ti̱ti̱
moc kɛ rik ti kɔ̱ŋ,
bäkɛ moc kɛ lät ti
ga̱ykɛ naath,
kä bi pɛl nɛɛnikiɛn
tin pɛl thuɔ̱k,
kä bi ŋäc ŋɔaani nɛɛni
tin ŋa̱ckɛ ŋɔak thil.”
15
Riɛk akɛ nɛy tin tɛ̱̈ɛ̱̈kɛ
cärkiɛn kɛ Kuoth Nhial,
nɛy tin la̱tkɛ lätkiɛn
rɛy muɔ̱th,
tin la wee i̱,
“Ɛŋa mi nɛɛn kɔn?
Kä ɛŋa mi ŋäc kɔn?”
16
Yɛn luɔ̱ŋɛ wuɔ̱th ŋɔaani piny,
ce̱tdɛ kɛ mi tääth dha̱a̱ri
derɛ mun ta̱th,
dëë tin ta̱thkɛ ruac kɛ kui̱
raam in tääthkɛ i̱,
“/Kenɛ ɣä täth”,
kiɛ dëë tin ca täth ruac
kɛ kui̱ raam in tääthkɛ i̱,
“Thilɛ mi ŋäcɛ”?
Ŋa̱th kɛ nhiam
17
Kä /ciɛ gua̱a̱th mi tɔt ɛ nëë
cu Lɛ-ba-nɔn a mun ciɛkä
bɛɛl mi gɔaa,
ɛ bi muɔ̱n ciɛkä bɛɛl
ce̱tnikɛ rup?
18
Ɛn cäŋ ɛmɔ bi mi̱eŋ rieet
buɔk liŋ,
kä bi ciöör guic rɛy muɔ̱th mi col.
19
Bi nɛy tin kɔ̱a̱c kɔ̱a̱a̱c tɛ̈th
lɔaac jek kä Kuoth Nhial,
kä bi can liak jek
kä Kuoth I-thɛ-rɛl.
20
Kɛ ɣöö bi nɛy tin thil
pälikä thil,
kä bi yaak cu cuɔ̱ŋ,
kä nɛy diaal tin
la̱tkɛ jiäk bakɛ woc,
21
nɛy tin ba raan jak kä dui̱r,
nɛy tin lua̱kɛ nɛy tin
mackɛ luɔ̱ɔ̱kni,
kɛ nɛy tin pënkɛ
naath cuŋkiɛn.
22
Kɛ kui̱c ɛmɔ ci Kuoth Nhial ëë kään A-bɛ-ram, mëë ruac kɛ dhɔr Je-kɔb wee i̱,
“/Ci Je-kɔb bi lɛ ŋot kɛ pöc,
kä /ci buariɛn
bi lɛ ŋot thi̱n.
23
Kɛ ɣöö mi wa gaatkiɛn
nɛn rɛydiɛn,
ɛn la̱t tetädä,
bikɛ ciötdä tit ala
mi rɛl rɔ,
bikɛ Kuoth Je-kɔb liak,
bikɛ Kuoth I-thɛ-rɛl luɔ̱th.
24
Kä nɛy tin ci duer
rɛy yieekä,
bikɛ ŋäc ŋɔaani jek,
kä nɛy tin kuɔm
bikɛ luek nhɔk.”
